እተን ኣብ ኣክሱም ዘለዋ ቀንዲ ሓወልትታት፡ ሓወልቲ ቁጽሪ ሓደ፡ ክልተን ሰለስተን ተባሂለን እየን ዝፍለጣ። ሓወልቲ ቁጽሪ ሓደ፡ እታ ወዲቓ ዘላን 520 ቶን እንትምዘን ኮይና 33 ሜትሮ ንውሓት ዘለዋ እያ። ሓወልቲ ቁጽሪ ክልተ ድማ፡ ብኣቆጻጽራ ኢትዮጵያ ብ 1997 ካብ ሮም ዝተመለሰትን ተመሊሳ ዝተተኸለትን ሓወልቲ ክትከውን ከላ፡ 170 ቶን እንትምዘንን 27 ሜትሮ ንውሓት ዘለዋን እያ። ሓወልቲ ኣኽሱም 'ቁጽሪ ሰለስተ' ድማ፡ እታ ሕዚ ብገመድ ተኣሲራን ዘቢላን እትረኣይ፡ 160 ቶን ክብደትን 24 ሜትሮ ንውሓት ዘለዋን ሓወልቲ እያ። እታ ሓወልቲ ብኣቆጻጽራ ኣውሮጳውያን 1906 ጀሚሩ ቁሩብ ዝንብል ዝበለት ምንባራ ኣቶ ተኽለብርሃን ይገልጽ። ሽዑ፡ እታ ሓወልቲ ብ0.9 ዲግሪ ናብ ኣንፈት ሰሜናዊ ምብራቕ ዘቢላ ምንባራ እዩ ዝግለጽ። እዚ ግን፡ ኣብ ከይዲ እናወሰኸ እዩ መጺኡ። "እታ ካብ ሮም ዝተመለሰት ሓወልቲ (ቁጽሪ ክልተ) ክትትከል ከላ፡ ብኮንክሪት ዓበይቲ ክሬናት ኣትየን ስለዝተኸለኦ፡ እቲ ናይ ምዝንባል ሓደጋ ወሲኹ፡ ተኣሲሩ እዩ ጸኒሑ" ኢሉ ኣቶ ተኽለብርሃን። በዚ ምኽንያት ምዝባል ናይታ ሓወልቲ ናብ 0.23 ዲግሪ ከምዝዓበየ እዩ ዝፍለጥ። እቲ ሓደጋ ሽዑ ተፈሊጡ እታ ሓወልቲ ንግዚኡ ተኣሲራ ክትጸንሕ፡ ቅልጡፍ ጽገና ተገይሩ ግን እቲ ገመድ ክፍታሕ እዩ ነይሩ እቲ ውጥን። እንተኾነ፡ እቲ ሓደጋ ተፈሊጡ እንከሎ፡ እታ ሓወልቲ ተኣሲራ ን 12 ዓመታት ጸኒሓ። ኣብ'ዚ እዋን፡ ናብቲ ትሕቲ መሬት ዝርከብ መቓብራት ማይ እናኣተወ፡ ከምኡ ድማ፡ ብእግሪ እቲ ሓወልቲ መካይን ስለዝመላለሳ ብዝፍጠር ምንቅጥቃጥ እቲ ኣብ ልዕሊ ሓድግታት ኣኽሱም ዝበጽሕ ሓደጋ እናገደደ ከምዝኸደ እቲ በዓል ሞያ ይገልጽ። ሕጂ እቲ ጽገና መን እዩ ዘካይዶ?
